kaerle etc doen te weten dat wy hebben ontfangen die
oetmoedige supplicacie van leonarde knoest schildere inhoudende
hoe hy suppl vyfthien jaeren lanck ende meer gewoent
heeft in deser onser stadt van bruessele ende aldaer gedaen zyn ambacht
met meesteren $$ colaert zynen meestere ende gewracht zeer
ernstelic vroech ende spade den tyt van negen jaeren ende
daer te voeren met eenen anderen meestere den tyt van zess
jaeren bynnen welcken tyde van xv jaeren hy suppl altyt
tot goeder famen namen ende lone gestaen met zynen meesteren
ende allen anderen poirteren van deser stadt gewandelt geleeft ende
verkeert heeft zonder yemande met woerden oft wercken
messeyt oft mesdaen te hebbene soe dat hy noyt van eenigen kuere
oft anderen mesusen verlaeght oft beticht is geweest maer
es de selve suppl dewelcke een ionck fraeye geselle is
binnen den selven ende be$$tst ende ontsuuckt gewordden
van eenre ionger maecht in deser onser voers. stat van bruessel
die welcke hy gheerne tot huwelycke gehadt zoude hebben
daer hy nyet en heeft kunnen geraken midts dat hy huers gelycke
van ryckdom nyet en was daer af hy van grooter liefden van
zynen zinnen ende verstande berocst is geweest ende aen siende dat
hy totten voirs. huwelycke eenichssins soude hebben moegen
geraken in dien hy eenige somme van penningen gehadt hadde te
verleggene soe heeft hy gedacht dat hy aen heeren merten de
grent? priester zynen goeden vrient metten welcken hy dicwyle
goede chiere gemaect hadde soude scryven eenen brief dat hy hem
daer toe ghelt soude willen leenen den welcken brief
hy hem alsoe gescreven heeft inhoudende in sibstancie tghene des
hier nae volght hier merten ic bidde u dat ghy my leenen
wilt vyftich philippus guldenen ic sal u die wederom gheven
bynnen twee jaeren ende het sal u cleyn scaden want ghy gehelt
genoech hebt ende ghy sulter my met hulpen ter eeren ende
staten ende bringht die by avonde opt kerchof ter capellen
ende leght die in eenen zwerten wullenen doeck onder oft achter
eenen serck ende by alsoe ghy dat nyet en doet ic sal u wachten
ende u in xx stucken houwen en al moechdy een half iaer
oft een iaer u lyf in u huys salveren ende al moeghdy my eens
ontgaen zoe en suldy my voere die tweeste reyse nyet ontgaen
ende ic saelt verhalen aen u de uwe ende uwe huysen ende
hoven want ic weet wel waer die staen ende gelyckerwys
der heeren appelen nyet en rotten soe en zelen? myn gepeysen
nyet rotten ende nu waert? dat in donderdage lestleden
die voers. suppl by avonde gegaen was opt voers. kerckhof
om de voers. vyftich philippus guldenen aldaer te halen daer hy
gevonden hadde de somme van vyftich stuyvers geleydt in
eenen doeck die welck hy genomen heeft soe heeft
hem onse amman onser voers. stadt van bruessele daer om
aengetast ende gevangen genomen ende heeft den selven willen
ter examinatie dat hy den voers. brief alleene gescreven
hadde ende dat hy daer toe egheen hulpers en hadde
sustineren daer om de selve onse amman hem tot zynen
wille te hebben ende hoewel den voers. brieff
gescreven waere geweest in manieren van dreygementen
oft transeneringen nochtans want de voers. suppl
dien gescreven heeft vuyt desperatien ende onverdullicheyden
als zinneloes zyner memorien ende verstande gepriveert
zynde byder ferventer liefden daermet hy bevaen was
ende nyet vuyt quaden oft opsetten wille ende dat
hy tselve noyt gedacht noch gepeynst en heeft te doene noch
oyck dat nemmermeer gedaen en soude hebben hoe vele
gelts hy daer af hadde moigen hebben als genoech te gevuelen
is want midts dien hy hem noyt vuyter voers. onser
stadt vervluchtich gemaect en heeft soe wat ons van zynen
wegen ende oyck vanden geheelen ambachte vanden schilders
ende tapeciers bynnen deser onser voers. stat ten eynde dat
byder doot des voers. suppliants tvoers. ambacht vanden tapeciers
nyet $$male oft neringloes oft verloren en wordde want hy
tselve besorcht ende stoffeert van patroonen ende beworpen die
zy in huere ambachten behoevende zyn ende men zyns gelyck van
consten in desen onsen landen nyet wel en zoude cunnen
gevinden totten voers ambacht behoerende alsoe zy zeggen
zeere oetmoedelyck gebeden geweest om die passie ons liefs
heeren daer op ooge ende consideratie met oyc medelyden ende
compassie met hen hebbende ende aensiende die
onnoeselheyt daermede hy totten voirs. feyte gecomen
waere ende bezundere dat hy noyt van eenigen quaden feyt
feiten oft stucken geweest en waere dat ons gelieven
wilde prefererende genade ende ontfermherticheyt den
righeur ende strangheyt van iusticien de voerscreven suppl
tvoers. feyt ende delict te remitteren ende vergeven ende hem
daer op onse oepenen brieven van remissien in behoirlycker
formen verleenen ende doen expedieren soe eest dat wy
de saken voerscreven overgemerct den voers. suppls genegen
wesen tot zynder oetmoedigen beden ende beheerten ende
zunderlinge in faveure van eenigen onsen specialen dieneren
die ons des zeere ernstelic hebben versocht ende gebeden hebben
inden gevalle als boven quytgesconden geremitteert ende vergheven
scelden quyt remitteren ende vergheven vuyt onser sunderlinger
gracien midts desen insen brieve tfeyt ende delict voerscreven midtsgaders
alle boeten bruecken ende offensien corporelle ende criminelle die hy
ter saken vanden selven feyte ende delicte tegen ons ende iusticie
soude moegen mesdaen gebruect ende verbuert hebben ende hebben
hem als van dien wederom gestelt ende gerestitueert stellen
wederom ende restitueren met desen onsen voers. brieven tot
zynder goeder fame name ende geruchte in onsen voers. lande
ende hertochdom van brabant ende allen anderen onsen landen
ende heerlicheyden ende tot zynen onverbuerden goeden indien hy
eenige heeft gelyck ende in aller manieren als hy was voerde
toecompste vanden voers. feyte ende delicte imponereede hier op
onsen procureur generael in brabant onsen voers. ampman van bruessele
ende allen anderen onsen ende der smaelre heeren iusticieren officieren ende
dieneren een eeuwich geswych satisfactie der bescadiger
partyen ierst ende voer al gedaen zynde indien zy nyet gedaen en zy
ende dat civilic alleenlyck behoudelic oyck dat de voers.
suppl dat tegens ons civilyc beteren ende voere civile beternisse
doen sal tghene des ende alsoe wy alsnu onsen lieven ende getruwen
heeren ierominus vander noot ridder cancellier van brabant
mondelinge geordineert ende gelast hebben ontbieden daer omme
den selven onsen cancellier ende anderen lude van onsen rade
in brabant dat voere hen geroepen die daerom zullen behoeren
geroepen te zyne zy procederen wel ende duechdelic totten interinnemente
ende verificatien van desen onsen voers. brieven nae hueren forme
ende inhouden ende ter moderatien vander voers. civylder beternisse
ende dat gedaen ende selve civile moderatie gedaen ende
voldaen zynde daer ende zoe behoren sal zy onse drosset van
brabant amptman van bruessele ende alle andere onse ende der
smaelre heeren officieren iusticieren ende ondersaten huere stedehouderen
ende elck van hen besundere soe hem toebehoeren sal doen laten
ende gedoogen den voers. suppl van deser onser voers. iegewoirdiger
gracien quytsceldingen ende remissien ende van allen den inhouden
van desen inder vuegen ende manieren voeren verhaelt rustelic
vredelic ende volcommelic genieten ende gebruycken sonder hem te
doene oft te laten geschiene nu noch in toecomende tyden enigen
hinder stoot letsel oft moyenische ter contrarien in eeniger
manieren maer indien zyn lyf oft eenige van zynen voirn.
goeden hier om zyn oft namaels gevangen gearresteert belet
oft becommert waeren dat zy die setten ende stellen oft doen
setten ende stellen terstont ende sonder vertreck tot geheelder
ende volcomender delivrancie want alsoe ons gelieft ende
ten eynde dat dit vaste ende gestadich blyve tot eeuwigen
dagen soe hebben wy den zegel vanden welcken die keyser
onse heere ende grootvader ende wy gebruyct hebben duerende
den tyde van onser minoriteyt hier aen doen hangen behoudelyc
in anderen saken ons recht ende eenyegelyc tsyne in augusto int
jaer ons heeren duysent vyf hondert ende zesthiene ende van onsen
rycken dierste aldus stont gescreven boven opte plycke
byden coninck in zynen rade. ende geteekent in de xxx
ende noch visa
gecolattioneert ende bevonden accorderende
metten oroginale by mij
handtekening